FSMART บวก 6% มั่นใจจับมือบิ๊กซี เปิดเคาน์เตอร์รับชำระเงิน ดันผลงานแกร่ง
FSMART บวก 6% มั่นใจ “บุญเติม” จับมือบิ๊กซี เปิดเคาน์เตอร์รับชำระเงินทั่วไทยครอบคลุมออฟไลน์-ออนไลน์ ดันผลงานแกร่งอนาคต
FSMART บวก 6% มั่นใจ “บุญเติม” จับมือบิ๊กซี เปิดเคาน์เตอร์รับชำระเงินทั่วไทยครอบคลุมออฟไลน์-ออนไลน์ ดันผลงานแกร่งอนาคต
24 ม.ค. 2566

ผู้สื่อข่าวรายงานว่า วันนี้ (24 ม.ค. 66) ราคาหุ้น  บริษัท ฟอร์ท สมาร์ท เซอร์วิส จำกัด (มหาชน) หรือ FSMART ล่าสุด ณ เวลา 10:07 น. อยู่ที่ระดับ 15.10 บาท บวก 0.90 บาท หรือ 6.34% สูงสุดที่ระดับ 15.10 บาท ต่ำสุดที่ระดับ 14.50 บาท ด้วยมูลค่าการซื้อขาย 64.75 ล้านบาท

ล่าสุดราคาหุ้น FSMART ปรับตัวขึ้นคาดว่านักลงทุนเข้ามาเก็งกำไรจากบริษัทมีประเด็นบวกใหม่เข้ามาโดยเฉพาะการขยายแผนธุรกิจหวังเติบโตแข็งแกร่งในอนาคต
สำหรับประเด็นจากก่อนหน้า นายณรงค์ศักดิ์ เลิศทรัพย์ทวี กรรมการผู้จัดการ FSMART เปิดเผยว่า บุญเติมได้ร่วมมือกับบิ๊กซีในการเปิดให้บริการรับชำระบิลผ่านเคาน์เตอร์ ทั้งบิ๊กซี ซุปเปอร์เซ็นเตอร์, บิ๊กซี เอ็กซ์ตร้า, บิ๊กซี มาร์เก็ต และมินิบิ๊กซีที่มีมากกว่า 1,600 สาขาทั่วประเทศ ขยายช่องทางการให้บริการแก่ผู้บริโภคมากยิ่งขึ้น
โดยการร่วมมือกับบิ๊กซี ในการเปิดบริการรับชำระและทำธุรกรรมทางการเงินผ่านเคาน์เตอร์ในครั้งนี้ จะเป็นการเพิ่มช่องทาง และขยายศักยภาพของบริการทางการเงินของบริษัทให้ครอบคลุมมากขึ้นด้วยสาขาที่กระจายอยู่ทั่วประเทศของบิ๊กซี ซึ่งนอกจากจะช่วยให้กลุ่มลูกค้าของบิ๊กซีสะดวกในการชำระค่าบริการต่าง ๆ แบบครบจบในที่เดียวแล้ว การเพิ่มบริการในครั้งนี้เชื่อว่าจะช่วยเพิ่มฐานลูกค้าใหม่ ที่จะผลักดันยอดการใช้งานให้บริษัทเพิ่มเติมจากปัจจุบัน ตอบโจทย์นโยบายบริษัทที่ต้องการอำนวยความสะดวกสบายให้กับผู้ใช้อย่างดีที่สุด
 